KIRJALLINEN KYSYMYS P-1917/99

esittäjä(t): Marco Pannella (TDI) neuvostolle

(15. lokakuuta 1999)

Aihe: Custody and repatriation -pidätyskäytäntö Kiinassa

Satoja tuhansia katulapsia, asunnottomia, mielisairaita, siirtolaisia ja muita kaikkein huono-osaisimpia ihmisiä joutuu Kiinassa vuosittain mielivaltaisten pidätysten uhreiksi ilman erityisiä syytteitä tai oikeudenkäyntejä. Tätä pakkokeinoa (Custody and repatriation) käytettiin laajasti vielä Kiinan kansantasavallan 50-vuotisjuhlia edeltävillä viikoilla. Kauhistuttavissa oloissa jopa kuukausia kestävän pidätyksen aikana vangit kärsivät jatkuvasti fyysisestä väkivallasta, surkeasta hygieniasta, erittäin raskaista työajoista ja lähes täydellisestä eristyksestä. Pidätettyjen pitää lisäksi maksaa ns. Custody and Repatriation -keskuksissa vietetystä pidätysajasta koituvat kustannukset.

Mitä aloitteita neuvosto on jo tehnyt tai aikoo tehdä, jotta Kiinan kansantasavallan viranomaiset lakkauttaisivat kiireellisesti tämän pidätysmuodon, joka on Kiinan kansantasavallan allekirjoittamien kansainvälisten yleissopimusten hengen ja kirjaimen vastainen?

Mitä aloitteita neuvosto aikoo tehdä saadakseen Kiinan viranomaiset takaamaan kansainvälisille järjestöille vapaan pääsyn ns. Custody and Repatriation -keskuksiin tämän mielivaltaisen pidätysjärjestelmän täydellistä lakkauttamista odotettaessa?

Yleisemmin ottaen, mitä aloitteita neuvosto aikoo tehdä saadakseen Kiinan kansantasavallan noudattamaan tarkasti ja todistettavasti kansalaisoikeuksia ja poliittisia oikeuksia koskevaa yleissopimusta?

Vastaus

(17. joulukuuta 1999)

1. EU on useassa yhteydessä ilmaissut olevansa huolestunut Kiinassa tapahtuneista ihmisoikeusrikkomuksista, niin monenvälisillä foorumeilla kuin kahdenvälisissä yhteyksissään Kiinan viranomaisten kanssa ja erityisesti EU:n ja Kiinan välisessä ihmisoikeusvuoropuhelussa. EU ottaa kyseisessä vuoropuhelussa säännöllisesti esille myös hallinnolliset säilöönotot ja mielivaltaiset pidätykset. EU on painokkaasti kehottanut Kiinan viranomaisia muuttamaan politiikkaansa ja noudattamaan kahden viime vuoden aikana allekirjoittamiaan kansainvälisiä sopimuksia, jotka koskevat poliittisia ja kansalaisoikeuksia sekä taloudellisia, sosiaalisia ja kulttuuriin liittyviä oikeuksia. Lisäksi EU on korostanut, että Kiinan on tärkeä noudattaa suosituksia, jotka mielivaltaisia pidätyksiä käsittelevä YK:n työryhmä on antanut Kiinaan tekemänsä vierailun pohjalta. Lisäksi EU on kannustanut Kiinaa jatkamaan yhteistyötä ICRC:n kanssa ja myöntämään tälle pääsyn säilöönottokeskuksiin. EU ehdotti Kiinalle myös, että se voisi kehittää asiantuntija-apuun perustuvia hankkeita, joiden avulla Kiinan hallitus voisi ratifioida ja panna täytäntöön edellä mainitut YK:n yleissopimukset.

2. EU:n ja Kiinan välisen ihmisoikeusvuoropuhelun viimeinen kierros pidettiin 19. lokakuuta Beijingissä. Tällöin Kiinan viranomaiset tiedottivat EU:lle hallinnolliseen säilöönottoon suunnitelluista uudistuksista. He

myös ilmoittivat ICRC:n käyntien säilöönottokeskuksissa olleen tuloksekkaita ja ilmoittivat olevansa halukkaita jatkamaan yhteistyötä. Lopuksi Kiinan viranomaiset ilmoittivat olevansa valmiita ottamaan EU:lta vastaan oikeudellista apua ja asiantuntemusta YK:n yleissopimusten ratifioimista ja täytäntöönpanoa varten.